google/wiki40b huggingface dataset:
Pegasus (band)

Pegasus (2007)

Debutalbumet Pegasus ble spilt inn i Hitsville med produsentene Tomas Siqveland og Ole Evenrud i august/september 2006. Singelen «Kine» ble A-listet på norsk riksradio. Singlene «Kine» og "«Dommedag» gikk begge inn på Norsktoppen i 2007.

Vingeslag (2008)

I februar spilte de inn sitt andre studioalbum Vingeslag i Florø. Albumet høstet flere gode anmeldelser, bl.a tre 6'ere og ble kåret til «Årets Album» av Radio Ung.  Låten «Kamilla-Milla» fra albumet Vingeslag har nå passert over 1 million streams på Spotify.

Min Første Natt (2009)

16. mars ble plata Min Første Natt utgitt.
Førstesingel fra plata var tittelsporet «Min Første Natt». Det er en duett med Hanne Mette Gunnarsrud. Albumet gikk inn på VG-lista i uke.14 (2009). Det ble spilt inn to videoer, Min Første Natt og Gi Meg Din Hånd.

Rotløs (2010)

I januar 2010 kom albumet Rotløs.
Til Rotløs ble det innspilt to videoer og singler, «Alene I Paris» og «Trenger Ei Dame».

5'ern (2010)

11. oktober 2010 ble albumet 5'ern utgitt. Første, singel, «Når Jeg Ser'a Komme», ble utgitt juni.

6, Dans & Rock N' Roll (2011)

Albumet ble utgitt i mars 2011 og var mer country-inspirert. Det høstet gode kritikker og produserte singelen «Drømmen Din Og Deg».

17+2 (kolleksjon) (2012)

Samleplata 17+2(kolleksjon) kom i januar 2012. Den inneholder 17 utgitte og to nye låter, derav tittelen "17+2(kolleksjon)". Albumet gikk inn på nr.7 på VG-lista i uke.3 (2011). De to nye låtene hadde titlene «Hey, Pretty Baby» og «Etter I Kveld».

Forandringer (2012)

I juli utkom albumet Forandringer. Pegasus vant Spellemannprisen 2012 i klassen danseband. Tre videoer ble spilt inn til låtene «Head Go POP!», «Ey! Pusekatt» og «Tar'e Snart Igjen».

Vendepunkt (2013)

Vendepunkt ble utgitt 5.juli 2013. Plata gikk inn på VG-lista i uke 33. Albumet produserte to singler og videoer til låtene «Bank Bank» og «En Scene Med Meg».

Xmas Abroad (2013)

Xmas Abroad er en juleplate med kun engelske låter.

One Step Closer(2016)

One Step Closer ble utgitt i slutten av februar 2016 og var et engelskspråklig popalbum som blant annet inneholdt Melodi Grand Prix-bidraget «Anyway».

Noen Av De Beste(2017)

Pegasus neste samlealbum var en fortsettelse av "17+2(kolleksjon)". På denne utgivelsen har alle låtene blitt remastret.

Med Glassklart Sinn (2010)

En DVD som inneholder ti musikkvideoer fra de fire første albumene og intervjuer med Tommy og Ronny. Tittelen "Med Glassklart Sinn" er tatt fra Pegasus sin låt "Oppsalgutt Og Stolt" som er å finne på albumet Vingeslag (2008).
Porsche 989

Historie

Økt salg av Porsche 928 på midten av 1980-tallet overbeviste Porsches ledelse om at en ny, større modell måtte legges til i modellprogrammet, og at det måtte være en firedørs sedan som var et mer praktisk alternativ til 928 uten å være mindre sportslig. Porsches ingeniør Dr. Ulrich Bez fikk ansvaret for prosjektet, som skulle bli en luksuriøs og komfortabel bilmodell med en sportslig natur, ikke ulikt hva som ble tilbudt av store sedaner fra Mercedes-Benz og BMW.
Bez utviklet en ny plattform med frontmontert motor og bakhjulstrekk, utstyrt med en ny 80-graders, vannkjølt V8-motor med en effekt på omkring 300 hestekrefter. Det hersker noe tvil rundt motorens sylindervolum, men det antas at det ligger mellom 3,6 og 4,2 liter.
Prototypen som ble fremstilt fra Bez' tegninger ble designet av Harm Lagaay, og var et utseende som inspirerte senere modeller fra Porsche, og heller ikke var ulikt Porsche 911 til tross for forskjellen i motorens plassering. Frontlyktene er blant de designtrekkene som tydeligst er brukt på senere modeller, nemlig 911 993, mens hovedformen og designet på baklyktene ble brukt på 996 911.
Etter at Ulrich Bez forlot Porsche i september 1991 sto prosjektet stille. Dårligere salg av 928 fikk Porsches ledelse til å revurdere prosjektet, og dårlige overskudd fra 1989 til 1991 gjorde at modellen ville være langt mer risikabel å sette i produksjon enn hva man trodde under utviklingen. I januar 1992 ble prosjektet stoppet, og til tross for at Porsches ledelse hevdet at den eneste prototypen ble ødelagt har de senere innrømmet at den fortsatt befinner seg på lager.
Porsche Panamera, som skal lanseres i 2009, kan ansees som 989-prosjektets etterfølger.
Dave Grossman

Spillkarriere

Grossman skrev og programmerte The Secret of Monkey Island og Monkey Island 2: LeChuck's Revenge med Ron Gilbert og Tim Schafer hos LucasArts. Han designet også Day of the Tentacle med Schafer. Han sluttet deretter hos LucasArts i 1994 for å jobbe som frilanser.
Grossman skapte flere spill for Gilberts Humongous Entertainment, som Pajama Sam-serien. Han laget også flere barnespill for Hulabee Entertainment og Disney.
Grossman ble deretter ansatt hos Telltale Games, som er grunnlagt av tidligere ansatte hos LucasArts. I 2009 returnerte han til Monkey Island-serien som spillregissør på Tales of Monkey Island.

Barnebøker

Lyrick Publishing ga ut tre bøker skrevet av Grossman og basert på figurer fra Humongous Entertainments spill. De het Freddi Fish: The Big Froople Match, Pajama Sam: Mission to the Moon og Freddi Fish: The Missing Letters Mystery. For Fisher-Price/Nickelodeon skrev han de to interaktive bøkene SpongeBob SquarePants: Sleepy Time og Fairly OddParents: Squawkers.
Arbroath-deklarasjonen av 1320

Arborath-deklarasjonen av 1320 var en deklarasjon for skotsk uavhengighet, og var en markering for å stadfeste Skottlands status som en uavhengig og selvstendig nasjon og dens rett til å bruke militære virkemidler om nasjonen ble angrepet. 
I deklarasjonen var formet som et brev til pave Johannes XXII, datert 6. april 1320. Det er beseglet av femtien magnater og adelige, brevet er det eneste som har overlevd av tre som i sin tid ble skrevet. De andre var et brev fra skottenes konge og et brev fra geistligheten som alle antagelige tok opp det samme.

Innflytelse

Deklarasjonens retorikk har blitt berømt både i Skottland og internasjonalt, og det har blitt argumentert at den hadde en innflytelse på utkastene til De forente nasjoners erklæring om uavhengighet. Det er fortsatt en debatt om dokumentets relevans; om det faktisk representerer svært originale tanker om det edle i uavhengighet, suverenitet, og proto-demokratiske rettigheter for folkets rett til å velge eller avsette kongen; eller om alt er et stykke kongelig propaganda og spesiell pledering, skrevet under kontroll av den kongelige kansler, abbed Bernard.
Det er dog ikke bestridt at dokumentet har spilt en betydelig rolle for skotsk nasjonal identitet og at det har skapt en utbredt tro (enten det er basert på en legal realitet eller ikke) at i Skottland er det folket selv som bestemmer.
Tarah

Tarah (hebraisk: תֶּרַח – Tǽraḥ, i pausa תָּרַח – Tā́raḥ; gresk: Θάρα – Thára) var ifølge 1. Mosebok Abrahams far. Tarah hadde ifølge kapittel 11 tre sønner: Abram (Abraham), Nahor og Haran, og datteren Sarai (Sara) (1. Mosebok 20,12). Han bodde i Ur i Kaldea, som identifiseres med Ur i Mesopotamia. Haran døde og etterlot seg sønnen Lot. Tarah og hans to andre sønner og Lot drog deretter ut fra Ur. Tarah og hans familie kom til Harran (hebraisk: חָרָן – Ḥārān; i eldre oversettelser Karan), hvor han døde i en alder av 205 år. (1 Mos 11,24–32.) Det som står i Josvas bok 24,2, kan tyde på at Tarah en gang tilba andre guder.
Vestlandsbanen

Foreslåtte stasjoner

Det første forslaget har fra Bergen mot Stavanger stasjoner på Nesttun, Fusa, Tysnes, Stord, Sveio, Haugesund og Fosen. DBI's forslag har stasjoner på Tysse, Kvam/Jondal, Odda, Røldal, Sauda, Ølen, Haugesund og Kårstø.
Haematopinidae

Utseende

Disse lusene har en kort og tykk sugesnabel som stikker fram som en snute. Antennene er ganske korte. De har øyeflekker, men vanligvis ikke egentlige øyne. Beina er korte og kraftige med én kraftig klo ytterst. Bakkroppen er stor og oval, forholdsvis lite hårete.

Liv og utvikling

Denne familien lever på ulike slags hovdyr: hester og andre upartåede hovdyr, svin, kveg og hjorter. Lusene sitter helst på tynnhudete områder der de kan nå gjennom huden med sine forholdsvis korte sugesnabler. De suger blod. Flere av artene lever på husdyr (hest, kveg, svin etc.) og er spredt med disse over hele verden. De kan forårsake en del ubehag for dyrene men er sjelden noe helseproblem for ellers friske dyr.
Én av artene, Haematopinus oliveri, er sterkt utryddingstruet fordi den lever på dvergsvin (Sus salvianus), som selv er en sterkt truet art.

Utbredelse

De artene som lever på husdyr, forekommer over det meste av verden der disse finnes. De som lever på ville dyr, kan ha mye mer begrenset utbredelse.
Trichostixis

Levevis

Disse billene har larver som lever i død ved av løvtrær, ofte like under barken.

Utbredelse

Arten lever i Øst-Afrika (Tanzania).
Vidjuvingla

Vidjuvingla er en elv i J.R.R. Tolkiens fiktive verden Midgard. Denne elva var en av de mindre tilløpene til elva Baranduin (Brennvina). Elva rant gjennom Gammelskogen ved Hobsyssels østgrense, og rant inn i Brennvina ved Hekkenden.
Yuji Unozawa

Karriere

Yuji Unozawa startet sin profesjonelle karriere i Kashiwa Reysol i 2002. Han har også spilt for Avispa Fukuoka, Japan Soccer College og AC Nagano Parceiro.
Han ble tatt ut i Japans tropp til VM i fotball U-20 2003.
Katarina Flatland

Familie og oppvekst

Katarina Flatland er datter av Hallvard Flatland, en norsk TV-programleder og eiendomsinvestor. 
Hun er vokst opp på Nesøya i Asker, og gikk på den lokale Nesøya barneskole, før hun startet på Landøya ungdomsskole og senere Nesbru videregående skole, hvor hun var ferdig i 2008.

TV-karriere

Hun arbeidet i 2008/2009 som programleder for talkshowet Waschera og TV 2 Zebra-programmet Xtra Faktor sammen med Peter Bubresko. Våren 2009 ble hun kåret til en av Norges mest sexy kvinner.
Sommeren 2010 ledet hun programmet Sommerspillet på TV 2, sammen med Sturla Berg-Johansen.
Våren 2012 ledet Flatland tv-serien Sønner av Norge, der fire norskamerikanere skulle finne den store norske kjærligheten. Gjennom sommeren 2012 ledet hun det direktesendte programmet Sommertid på TV 2 sammen med Øyvind Fjeldheim tre ganger i uken. I tillegg ledet hun Heder og hammer der hun og et oppussingsteam pusser opp rom hjemme hos norske kjendiser. Flatland og teamet var blant annet hos Lise Fjeldstad, Øyvind Sauvik og Henriette Steenstrup. Heder og Hammer ble sendt klokken 19 mandag til torsdag.
Sommeren 2013 var hun igjen programleder i Sommertid med Øyvind Fjeldheim. I 2014 var hun programleder i Jakten på kjærligheten på TV 2. Sommeren 2015 og 2018 var hun programleder i God sommer Norge på TV 2. Høsten 2015 er hun igjen programleder i Jakten på kjærligheten. Høsten 2018 er hun programleder for Idol på TV2.
Polarkoordinatsystem

Anvendelse av polarkoordinater

En ligning uttrykt i polarkoordinater er kjent som en polar ligning. Normalt er disse ligningene gitt ved å definere r som en funksjon av θ.  Denne definisjonen gir visse fordeler i anvendelsen av polarkoordinater i forhold til hva man kan oppnå med rektangulære. Særlig fordelaktig er det å bruke polarkoordinater hvor det inngår noe sirkulært. Det enklest tenkelige eksempel er å fremstille en sirkel. Her er definisjonen av en sirkel med radius 1. 
Lengden til det bevegelige punktet, settes altså konstant til å være lik én, som altså er avstanden fra origo til periferien. Deretter settes vinkelen til å variere mellom 0 og 2π eksklusiv (eller 0 og 360° i vinkler), hvor hele sirklen er med.

Anvendelse i tre dimensjoner

Polarkoordinater kan også anvendes til bruk i tre dimensjoner. Kulekoordinater og sylinderkoordinater inneholder begge polarkoordinatplanet, utvidet med en ekstra akse. De er viktige eksempel på mer generelle, krumlinjete koordinater.
Falsk balanse

Falsk balanse er et begrep innen medieverdenen som beskriver en situasjon der man i forsøket på balansert journalistikk tegner et falskt bilde av virkeligheten.
En av journalistikkens gyldne regler er at man alltid skal la begge parter slippe til med sine synspunkter dersom det er uenighet om et tema. Falsk balanse oppstår i tilfeller der det er bred konsensus om en sak, men hvor man likevel lar marginale synspunkter ta stor plass og derved skape et feilaktig inntrykk av at det hersker uenighet om temaet.
Skepsis til teorien om menneskeskapt global oppvarming er et av de mest kjente eksemplene på hvordan medier har formidlet falsk balanse. Det er bred vitenskapelig konsensus om at utslipp av klimagasser er en årsak til global oppvarming, men mange medier har likevel gitt stor plass til en liten minoritet av forskere som ikke støtter dette synet.
Resultatet av falsk balanse er at myter som vitenskapen egentlig har avlivet likevel overlever lenge i befolkningen.
Papilio blumei

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio blumei tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Azione Cattolica

Azione Cattolica Italiana, kort Azione Cattolica, er en italiensk, katolsk legorganisasjon. Den ble grunnlagt som en upolitisk forening i 1924.
Børge Hernes

Børge Hernes (født 11. desember 1976) er en tidligere norsk fotballspiller. Han spilte blant annet for Rosenborg, Vålerenga og Skeid i sin karriere som profesjonell fotballspiller. Etter at han trappet ned har han vært aktiv i lavere divisjoner med blant annet spill for Stort i Oslo.
Amiga Fast File System

Amiga Fast File System (AFFS eller også FFS) er et filsystem som benyttes på Amiga personlige datamaskiner. Det forrige filsystemet for Amiga ble ofte omtalt som AmigaDOS, men er idag kjent som Amiga Old File System (OFS). OFS, som primært var konstruert for disketter, var for treg sammenlignet med datidens harddiskbaserte filsystemer. FFS skiller seg fra sin forgjenger primært gjennom fjerningen av redundant informasjon. Datablokker inneholder ikke noe annet enn data, noe som tillater filsystemet å overføre store datamengder direkte fra verts-adapteren til destinasjonen.
Fylkesvei 3666

Fylkesvei 3666 går mellom Skuggeviksletta og Skuggevik i Lillesand kommune. Veien er 629 meter lang.
Frem til 2019 hadde veien betegnelsen Fylkesvei 233.
Albert I Land

Albert I Land er et landområde helt i nordvest på Spitsbergen, Svalbard. Det grenser mot Haakon VII Land i øst via Liefdefjorden i nord (en vestlig arm av Woodfjorden), og Krossfjorden i sør (en nordlig arm av Kongsfjorden). Albert I Land strekker seg om lag 50 km fra Vasahalvøya i nord til Mitrahalvøya i sør, som ved Kapp Mitra utgjør nordpunktet for Kongsfjorden (Kings Bay). Havområdene utenfor Albert I Land er isdekt om vinteren, og utgjøres av Sjubrebanken i vest og Norskebanken i nord.
Området er oppkalt etter fyrst Albert I av Monaco, som besøkte Svalbard sammen med fyrstinne Braganza.

Natur og landformer

Hele området ligger inne i Nordvest-Spitsbergen nasjonalpark. Området har egen reinstamme, med en særlig stor stamme på 1 500 dyr på Reinsdyrflya i nordøst. Det er mye isbjørn i Liefdefjorden i øst. Albert I Land har flere større fuglefjell i vest og nord. Mer enn 10 000 hekkende individer har fuglefjellene Haklyutodden på Amsterdamøya, Flathuken og Solnafjellet på Vasahalvøya, samt Knoffberget og Nissenfjella nordvest på Mitrahalvøya.
Området er delvis isdekt, og de største isbreene er Lilliehöökbreen i sør (259 km²), Smeerenburgbreen (114 km²), Sjettebreen (66 km²) og Raudfjordbreen (65 km²), Svitjodbreen (41 km²). Høyeste fjell er Jäderinfjellet (1152 m), Beinfjellet (1118 m) og Hornemanntoppen (1092 m), samt toppene Trollhättan (1030 m) og Stortinden (1002 m) på Vasahalvøya.
Området utgjør den nordlige del av Det nordvestlige terreng, et kaledonsk foldeområde fra kambrosilursk tid. Underlaget er klassisk prekambrisk gneis og migmatitt. Men over dette er det gjennomskjærende, riftdal-pregede ganger av diabas fra tiden like før kambrium. Grunnfjellsoverflaten brytes opp i og rundt Raudfjorden, hvor det skjærer inn nord-sør-gående soner av dypbergsartige mylonitter. Foldingene fra det kaledonske sammenstøtet kan være svært uttalte, som ved Liefdefjorden i øst. Nord for Kongsfjorden finner vi generelt mye gneis, migmatitt og granitt, mange steder med innlagte skjærsoner med marmor og kvartsitt. Øst for Magdalenefjorden finner vi en 411 millioner år gammel granitt med navn etter Hornemanntoppen som preges av svært bratte fjellformer.
I øst på Reinsdyrflya og langs kystområdene av Liefdefjorden starter den devonske grabenen med flerfargede sandstein og skifer, avgrenset av Breibogen-forkastningssonen. Hele den vestligste kystsonen er sterkt preget av en svært sen fjellkjededannelse i kvartær, for 40 millioner år siden.
Sandeid kirke

Tidligere kirker

Sandeid har hatt kirke siden middelalderen. De tidligere kirkene stod på den gamle kirkegården noen få hundre meter sørøst for den nåværende. En utvidet stavkirke ble avløst av en tømmerkirke i 1814. Denne ble revet i 1906.
Nanchang

Historie

Under Han-dynastiet ble byen Gan bygd her ca. 201 f.Kr.. I 589 e.Kr. (Sui-dynastiet) fikk den navnet Hongzhou og noe senere navnet Nanchang.
På 1900-tallet ble byen kjent for sin betydning for den kommunistiske bevegelse. Her gjennomførte kommunistene under ledelse av Zhou Enlai Nanchangoppstanden som brøt ut 1. august 1927. Datoen 1. august ble senere erklært som grunnleggelsesdag for Folkets frigjøringshær.

Jernbane

Nanchang-Jiujiang intercity høyhastighetsjernbane betjener området.
Den viktige jernbanelinjen Jingjiubanen har stoppested her på sin ferd fra Beijing vestbanestasjon til Kowloon i Hongkong. Denne linjen løper gjennom blant annet Hengshui, Heze, Shangqiu, Xinzhou (ved Wuhan), Jiujiang, Heyuan, Huizhou og Shenzhen.

Veier

Også Kinas riksvei 105 løper gjennom Nanchang. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang og Guangzhou.
Kinas riksvei 316 løper gjennom området. Den fører fra Fuzhou i Fujian via Nanchang og Wuhan til Lanzhou i Gansu.
Kinas riksvei 320 går også gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Begnadalen kirke

Historie

Dagens kirke er er ikke den opprinnelige kirke på stedet. Denne ble innviet i 1859. I 1954 ble det reist ønske om å få elektrisk lys i kirken og i 1956 fikk den elektrisk oppvarming. I 1957 brant kirken ned. Ved kongelig resolusjon ble det vedtatt 8. september 1959 å gjenoppføre kirken. Arbeidet med dagens trekirke startet i 1962 og den ble deretter innviet i 13. september 1964. Denne nye kirken har plass til 240 og ligger noe lenger vest enn den gamle, og orientert på samme måte som denne.
Gjennreisingen av kirken ble forestått av en byggekomite under ledelse av Ellef G. Grimsrud. Kirken er tegnet av arkitekt Arnstein Arneberg og under planleggingen skal han ha sagt at «Det bør smake skog av denne kirken». Arkitekten ved Arnebergs kontor som utførte arbeidet var Per Solemslie. Lokal byggmester var Ola Svendsen fra Begnadalen.
IPLOS

Individbasert pleie- og omsorgsstatistikk  (IPLOS) er et norsk offentlig register som drives av Helsedirektoratet. Registeret inneholder informasjon om alle som har søkt eller mottatt kommunale helse- og omsorgstjenester og skal være et verktøy 
for dokumentasjon, rapportering og statistikk mellom kommunene og statlige myndigheter. IPLOS ble obligatorisk i kommunene fra 1. mars 2006, som bestemt i Forskrift om pseudonymt register for individbasert helse- og omsorgsstatistikk.
Landegode fyr

Bakgrunn

Mot slutten av 1800-tallet økte skipstrafikken langs Nord-Norges kyst som et resultat av opprettelsen av skipsruter. Det var skipsførere og loser tilknyttet hurtigruten som først kontaktet fyrvesenet med ønske om å sikre innseilingen til Bodø med en fyrstasjon. Hurtigruten var den første skipsruten som seilte hele vinteren, og som i motsetning til andre skip også gikk om natten. Etter rask saksbehandling ble det bevilget penger, og byggingen startet i 1900.
Paratassa

Utseende

Nokså små (ca. 5 millimeter), avlange, metallisk fargede praktbiller. Undersiden er tett kledt med lys bestøvning. Antennene er noe sagtakkede og nesten så lange som hode + pronotum. Pronotum er avrundet firkantet, tett punktert. Dekkvingene er jevnt avsmalnende nakover, fint og tett punkterte, i tillegg med rader av noe grovere punkter.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i det nordlige Afrika og Arabia.
Trongsundet

Trongsundet er ei grend i Framverran i Mosvik i Inderøy kommune, Trøndelag. Grenda ligger nordvest i kommunen, vendt mot Verrasundet. Bygda har gårdsbruk og hyttefelt. Næring er jord- og skogbruk.
Chapultepec-fredsavtalen

Chapultepec-fredsavtalen var en fredsavtale som bragte fred til El Salvador etter tolv år med borgerkrig.
Fredsavtalen ble forhandlet av representanter fra El Salvadors regjering, opprørergruppen Frente Farabundo Martí para la Liberación Nacional (FMLN) og landets politiske partier, med observatører fra den romersk-katolske kirken og FN. Forhandlingene ble forvaltet av Alvaro de Soto, som representerte FNs generalsekretær.
Fredsavtalen kom som følge av at FN hadde støttet fred i området siden 1990. 31. desember 1991 ble regjeringen og FMLN enige om en midlertidig fredsavtale med FNs støtte. Den endelige fredsavtalen ble underskrevet i Mexico by 16. januar 1992 i Chapultepec-slottet.
En våpenhvile trådde i kraft 1. februar 1992, som varte ni måneder, men siden ikke har blitt brutt.
Ismael Cortinas (kommune)

Historie

Ismael Cortinas ble grunnlagt i 15. mars 2010.

Regjeringen

Ordføreren (alcalde) i kommunen er Luz Echande (2010-2015).
Grunnkretser i Os kommune i Hordaland

Grunnkretser i Os kommune i Hordaland er delområder og grunnkretser som seksjonerer Os kommune i Hordaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.